Resensie: ‘Op ŉ ernstige noot’ – Thys die BosveldklongThys die Bosveldklong met sy album, Op ‘n ernstiger noot. Foto: Pietercloete.com Die afgelope 20 jaar het die plaaslike musiekbedryf Thys die Bosveldklong leer ken as ŉ kunstenaar wat hoofsaaklik grappige liedjies sing en wie se musiek gemik is op dieselfde gehoor as dié van Worsie Visser, Francois Hayes en Zak van Niekerk. Nou het hy egter met Op ŉ ernstige noot ŉ radikale nuwe rigting in sy musiekloopbaan ingeslaan. Thys se broer, Piet Streicher, is jare lank al sy klankman en vennoot, maar lewerkanker is op die jong ouderdom van 37 jaar by hom gediagnoseer en Thys het besluit om liedjies wat hy nog altyd tydens vertonings in ŉ akoestiese styl gesing het, as ŉ huldeblyk op te neem. Die eerste snit op die album is “Dis dieselfde son”, wat oorspronklik deur Leon Ferreira en Jolette Odendaal opgeneem is. Die lirieke het baie meer om die lyf as die meeste liedjies wat Thys in die verlede opgeneem het, en laat ŉ mens nadink. “She’s in Love with a Rodeo Man” was oorspronklik ŉ treffer vir Don Williams en hierop wys Thys dat hy ewe goed Engels as Afrikaans kan sing. “Ami” is ŉ pragtige snit wat maklik ŉ treffer kan word. “Nog een koppie koffie” is deur Lucas Maree geskryf en was een van die treffers op sy album Miljoen. Daar is nog een van Lucas se komposisies op dié album, maar later meer hieroor. Jacques Botes het “My hart se kamers” as ŉ huldeblyk aan Koos du Plessis geskryf, en dis goed dat Thys hierdie pragtige snit ingesluit het. “Ritsel in die wind” is nog ŉ pragtige snit wat radiolugtyd verdien. “I’ll Have to Say I Love You in a Song” was ŉ treffer vir Jim Croce, maar dit het eers werklik ŉ treffer geword nadat hy in ŉ vliegongeluk dood is. Weer eens het Thys ŉ baie mooi opname daarvan gemaak. Anton Goosen was, en is steeds, een van ons land se voorste liedjieskrywers, en dis goed dat Thys besluit het om een van sy mooiste, maar minder bekende, komposisies, “Jy’s ŉ lady”, in te sluit. “Weer ŉ keer” is die tweede komposisie van Lucas Maree wat Thys ingesluit het, en dit was beslis een van Lucas se bestes nóg. Kupido het groot bekendheid verwerf as die komponis van “Was ek maar ŉ digter”, maar “Speelgoed” het bewys dat Kupido tot meer as net liefdesliedjies in staat was. Hierdie liedjie is eintlik baie hartseer omdat dit gaan oor ŉ kind wat dood is. “Rooikopkind”, geskryf deur Leon Beukes, is die treffersnit op die album. Leon het een van Thys se grootste treffers, “Ou bobbejaan” geskryf, en met hierdie liedjie wys hy dat hy ook ernstige liedjies kan skryf. Die laaste snit op die album is sy weergawe van Roger Whittaker se bekende treffer “The Last Farewell”, en op hierdie snit kan ŉ mens agterkom dat Thys se musiektalent nie onderskat kan word nie. Dis regtig hartseer dat dit juis persoonlike omstandighede is wat Thys geïnspireer het om ŉ album soos hierdie een op te neem, maar aan die ander kant kan mense wat Thys onderskat het besef dat hy werklik ŉ talentvolle kunstenaar is. Hoewel hy blykbaar van plan is om terug te keer na die musiekstyl waarmee hy bekendheid verwerf het, hoop ŉ mens dat hy gou weer ŉ “ernstige” album sal opneem.